Rozhodnutie Komisie
zo 14. apríla 1992
o veterinárnych podmienkach a veterinárnej certifikácii pre dovoz mäsových výrobkov z Tuniska, ktorým sa mení a dopĺňa rozhodnutie Rady 79/542/EHS a rozhodnutie Komisie 91/449/EHS
(92/245/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 72/462/EHS z 12. decembra 1972 o otázkach zdravotnej a veterinárnej inšpekcie pri dovoze hovädzieho dobytka, oviec a kôz a ošípaných, čerstvého mäsa alebo mäsových výrobkov z tretích krajín [1], naposledy zmenenú a doplnenú nariadením (EHS) č. 3763/91 [2], a najmä na jej články 21a a 22,
keďže rozhodnutím Rady 79/542/EHS [3], naposledy zmeneným a doplneným rozhodnutím Komisie 92/162/EHS [4], sa vytvoril zoznam tretích krajín, z ktorých členské štáty povoľujú dovoz hovädzieho dobytka, ošípaných a zvierat čeľade koňovitých (equidae), čerstvého mäsa a mäsových výrobkov; keďže tento zoznam bol doplnený rozhodnutím Komisie 91/361/EHS [5] pridaním, okrem iného, Tuniska s cieľom povoliť dovážanie mäsových výrobkov, ktoré boli ošetrené v hermeticky uzavretej nádobe na Fo hodnotu tri alebo vyššiu;
keďže rozhodnutie Komisie 91/449/EHS [6], naposledy zmenené a doplnené rozhodnutím 91/244/EHS [7], stanovuje vzor certifikátov o zdravotnom stave zvierat, pokiaľ ide o mäsové výrobky dovážané z tretích krajín;
keďže na základe veterinárnej misie spoločenstva sa zdá, že napriek situácii týkajúcej sa zdravia zvierat je Tunisko pokryté dostatočne dobre štruktúrovanými a organizovanými veterinárnymi službami; keďže výroba určitých tepelne ošetrených mäsových výrobkov určených na vývoz do spoločenstva bude prebiehať pod dozorom úradného veterinárneho lekára určeného Úradom veterinárnych služieb;
keďže veterinárne podmienky a veterinárna certifikácia musia byť upravené v súlade so situáciou týkajúcou sa zdravia zvierat dotknutej tretej krajiny;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Členské štáty povolia dovoz mäsových výrobkov z Tuniska, ktoré boli podrobené:
- buď ošetreniu v hermeticky uzavretej nádobe na Fo hodnotu tri alebo vyššiu,
- alebo ošetreniu teplom tak, že bola v strede výrobku dosiahnutá teplota najmenej 80 °C.
2. Členské štáty nepovolia dovoz iných mäsových výrobkov z Tuniska, ako sú výrobky uvedené v odseku 1.
Článok 2
1. Rozhodnutie 79/542/EHS sa mení a dopĺňa takto:
a) v prílohe v stĺpci s označením "osobitné poznámky" týkajúcom sa mäsových výrobkov sa číslica "(4)" vkladá do riadku prislúchajúcom Tunisku za číslicu (3);
b) na koniec zoznamu krajín sa do nadpisu
"osobitné poznámky"
v poznámke pod čiarou dopĺňa táto posledná veta:
"(4) Napriek akýmkoľvek obmedzeniam uvedeným v danom zozname, mäsové výrobky, ktoré boli podrobené ošetreniu teplom tak, že sa pritom dosiahla v strede výrobku teplota najmenej 80 °C, sú povolené."
2. V časti II prílohy C k rozhodnutiu 91/449/EHS sa zoznam krajín schválených na používanie vzoru certifikátu o zdravotnom stave zvierat týmto mení a dopĺňa tak, že sa do tohto zoznamu vkladá táto krajina:
"Tunisko"
Článok 3.
Toto rozhodnutie je adresované členským štátom.
V Bruseli 14. apríla 1992